Nog reën op pad na Wes- en Oos-Kaap | Netwerk24
Deur Malherbe Nienaber 10 Oktober 2018 21:46
Nog reën word Donderdag en Vrydag oor die Wes- en die Oos-Kaap verwag en donderweer kan na verwagting die naweek voorkom.
Die Suid-Afrikaanse Weerdiens voorspel ’n 30%-kans op reën Donderdagoggend oor die Suidwes-Kaap en teen die middag oor die Suid-Kaap.
Reën kan in Kaapstad, die Paarl, Hermanus, Grabouw, Kaap Agulhas, Riversdal, Mosselbaai, George en Plettenbergbaai val.
In die Oos-Kaap is daar ’n 30%-kans op reën die middag in Port Elizabeth, Uitenhage, Port Alfred, Oos-Londen, Port St. Johns, Joubertina, Graaff-Reinet, Grahamstad, Bhisho, Fort Beaufort en Mthatha.
Donderweer en reën word Saterdag en Sondag oor dele van die Suid- en die Oos-Kaap voorspel.Foto: Werner Hills
Teen Vrydag is daar ’n 60%-kans op reënbuie op George en Mosselbaai, sowel as in Oos-Londen, Port St. Johns, Bisho en Mthatha.
Reënbuie word ook verwag op Hermanus, Grabouw, Kaap Agulhas, Riversdal, Worcester, Beaufort-Wes, Oudtshoorn, Plettenbergbaai, Port Elizabeth, Uitenhage, Port Alfred, Joubertina, Graaff-Reinet, Grahamstad, Fort Beaufort, Cradock en Queenstown.
Saterdag is daar ’n 30%-kans op donderweer en reën op Ceres, sowel as op Calvinia en Sutherland in die Noord-Kaap. In Port St. Johns en Mthatha is daar ook ’n 60%-kans op reënbuie.
Verder word ’n 30%-kans op reën vir Port Elizabeth, Uitenhage, Port Alfred, Oos-Londen, Grahamstad, Bhisho, Fort Beaufort en Queenstown voorspel.
Vir Sondag word ’n 30%-kans op donderweer en reën vir Riversdal, Mosselbaai, George, Oudtshoorn, Port St. Johns, Graaff-Reinet, Grahamstad, Fort Beaufort, Mthatha, Cradock en Queenstown voorspel.
Reënbuie kan ook in Port Elizabeth, Plettenbergbaai, Uitenhage, Port Alfred, Oos-Londen, Joubertina en Bhisho voorkom.
Die vlak van die Voëlvleidam tussen Wellington en Gouda het Maandag – teenoor 27,26% in die ooreenstemmende tyd verlede jaar – op 96,26% gestaan. Dié foto is op 2 Oktober vanjaar geneem. Foto: Samuel Walters
Damvlakke se stand
Maandag was die Wes-Kaap se gemiddelde damvlak op 66,12% teenoor 65,67% ’n week gelede. In die ooreenstemmende tydperk verlede jaar was dit op 36%.
Die gemiddelde vlak van Kaapstad se damstelsel het tot 75,75% gestyg teenoor 75,51% ’n week gelede. ’n Jaar gelede was dit op 37,43%.
Dit sluit in die Benede-Steenbrasdam op 91,83%, die Voëlvleidam op 96,26%, die Bergrivierdam op 99,4% en die Wemmershoekdam op 95,14%.
Slegs 4,8 mm reën is die afgelope sewe dae by die Benede-Steenbrasdam gemeet.
Die vlak van die Theewaterskloofdam, die grootste opgaardam in die provinsie, het tot 58,41% van 57,64% in die vorige week gestyg. ’n Jaar gelede was dit 27,67%.
Die Clanwilliamdam, in die noordweste van die Wes-Kaap, is 100,09% vol, teenoor 40,37% ’n jaar gelede.
Bouwerk om die damwal met 13 m te verhoog is Maandag hervat en behoort binne vier jaar voltooi te word.
Intussen het die vlak van die Kareedam, buite Calvinia in die Noord-Kaap, van 61,91% tot 61,06% gedaal. ’n Jaar gelede was dit net 1,14% vol.
In die Suidwes-Kaap is talle van die damme nog 100% vol.
Dit sluit in die Ceresdam op 100%, die Roode Elsbergdam, naby De Doorns, op 100,24%, die Eikenhofdam, buite Grabouw, op 101,64%, die Elandskloofdam, buite Villiersdorp, op 100,71% en die Stettynskloofdam, tussen Worcester en Franschhoek, op 100,75%.
Die vlak van die Theewaterskloofdam, die grootste opgaardam in die Wes-Kaap, het Maandag tot 58,41% van 57,64% die vorige week gestyg. Dié foto is op 27 September vanjaar geneem. Foto: Chrisjan Cruywagen
Talle damme in die Karoo en dele van die Suid-Kaap bly egter uiters leeg.
Dit sluit in die Floriskraaldam, suid van Laingsburg, op 5,93%, die Leeu-Gamkadam op 0,09%, die Oukloofdam, naby Prins Albert, op 0,49%, die Kammanassiedam, tussen Oudtshoorn en Dysselsdorp, op 4,52% en die Stompdriftdam, naby Oudtshoorn, op 6,02%.
Die Miertjieskraaldam, by Riversdal, is ook slegs 7,59% vol, die Calitzdorpdam se vlak is 13,9% en die Hartebeestkuildam, naby Mosselbaai, staan op 4,79%.
Goeie reën het egter die afgelope week in die omgewing van George uitgesak en gesorg dat sommige damme in die Suid-Kaap se vlakke gestyg het.
Altesaam 31 mm reën is by die Haarlemdam, suid van Uniondale, gemeet en die damvlak het van 91,8% tot 95,3% gestyg.
By die Ernest Robertsondam, tussen George en Mosselbaai, is 19,4 mm gemeet en die vlak het van 100,82% tot 100,95% gestyg.
By die Tuinroetedam, naby George, is 14 mm reën gemeet, maar die vlak het van 69,58% tot 68,42% gedaal.
Ook 11,6 mm is by die Roodefonteindam, naby Plettenbergbaai, gemeet en die vlak is onveranderd op 101,34%.
By die Klipheuweldam, tussen George en Mosselbaai, is 9,6 mm gemeet en die vlak het van 73,45% tot 74,94% gestyg.
By die Wolwedansdam, naby Mosselbaai, is 6,8 mm reën gemeet, terwyl die damvlak van 78,42% tot 75,98% gedaal het.
Meer oor: Suid-Afrikaanse Weerdiens (Sanw) | Wes-Kaap | Oos-Kaap | Damvlakke | Reën | Droogte
Reën bring verligting ná hittegolf in Gauteng